युवा कार्यक्रम एवं खेल मंत्रालय
श्री निसिथ प्रमाणिक ने अब तक के सबसे बड़े खेलो इंडिया यूनिवर्सिटी गेम्स की मेजबानी के लिए उत्तर प्रदेश सरकार के प्रयासों की प्रशंसा की
खेलो इंडिया यूनिवर्सिटी गेम्स में 21 खेल स्पर्धाओं में 200 से ज्यादा विश्वविद्यालयों के 4700 एथलीट हिस्सा ले रहे हैं
खेलो इंडिया यूनिवर्सिटी गेम्स में पहली बार वाटर स्पोर्ट्स को भी शामिल किया गया है
केंद्रीय युवा कार्यक्रम एवं खेल राज्य मंत्री और केंद्रीय गृह राज्य मंत्री श्री निसिथ प्रमाणिक ने अब तक के सबसे बड़े खेलो इंडिया यूनिवर्सिटी गेम्स  की मेजबानी के लिए उत्तर प्रदेश सरकार के प्रयासों की प्रशंसा की है। बीबीडी यूनिवर्सिटी मैदान पर आयोजित शानदार उद्घाटन समारोह के एक दिन बाद लखनऊ में विभिन्न स्थानों के दौरे के समय श्री प्रमाणिक ने यह टिप्पणी की।
बीबीडी बैडमिंटन अकादमी में मीडिया को संबोधित करते हुए श्री प्रमाणिक ने कहा, 'सबसे पहले मैं उत्तर प्रदेश सरकार को तीसरे खेलो इंडिया यूनिवर्सिटी गेम्स की भव्य मेजबानी के लिए बधाई देना चाहता हूं। मुझे यकीन है कि कल आप सभी ने शानदार उद्घाटन समारोह देखा होगा। पहली बार 200 से ज्यादा, 206 विश्वविद्यालयों से 4700 एथलीट खेलो इंडिया यूनिवर्सिटी गेम्स की 21 स्पर्धाओं में भाग ले रहे हैं। यह अब तक की सबसे बड़ी भागीदारी है। पहली बार खेलो इंडिया यूनिवर्सिटी गेम्स में जल क्रीड़ा  को भी शामिल किया गया है, जो गोरखपुर में आयोजित होगा। इतना ही नहीं, पहली बार ये खेल एक राज्य के कई शहरों में आयोजित किए जा रहे हैं। मुझे पूरा विश्वास है कि इन खेलों में 206 विश्वविद्यालयों के एथलीट अपना बेहतर खेल दिखाएंगे, कई मौजूदा रेकॉर्ड तोड़ेंगे और नए मील के पत्थर स्थापित करेंगे।' इस दौरान उत्तर प्रदेश सरकार के अपर मुख्य सचिव  श्री नवनीत सहगल उपस्थित थे।
खेलो इंडिया कार्यक्रम के बारे में बात करते हुए उन्होंने कहा, 'मेरा मानना है कि खेलो इंडिया यूनिवर्सिटी गेम्स के जरिए इन एथलीटों को जो मंच मिल रहा है, वह माननीय प्रधानमंत्री के सपने और दृष्टिकोण को साकार करने की दिशा में बहुत आगे ले जाएगा। उनका मकसद भारत को एक स्पोर्टिंग हब, एक खेल राष्ट्र के रूप में विकसित करना है। मैं इस मौके पर उत्तर प्रदेश सरकार, लोकप्रिय मुख्यमंत्री योगी आदित्यनाथ जी और सभी राज्य सरकार के अधिकारियों को धन्यवाद देना चाहता हूं, जिन्होंने पूरे उत्साह के साथ खेल का आयोजन किया है। यह कितना शानदार रहने वाला है, वह उद्घाटन समारोह से ही स्पष्ट हो गया है।'
केंद्रीय मंत्री ने मंत्रालय की कई नई पहलों के बारे में भी बताया, जो पहले केआईयूजी में शामिल नहीं थी। उन्होंने कहा, 'इस बार गेम्स में कई चीजें पहली बार हो रही हैं। एक समर्पित वेबसाइट के साथ-साथ एप भी लॉन्च किया गया है। इससे एथलीटों को कागजी कामकाज से छुटकारा मिल जाएगा और चेहरा पहचानने वाली तकनीक की मदद से वे आवास, प्रवेश आदि चीजों में सुविधाएं पा सकेंगे। यही नहीं, डिजी-लॉकर की मदद से एथलीट खेलों के पूरा होने के बाद अपने प्रमाण पत्र भी पा सकते हैं।'
एक टीम के तौर पर प्रयास के महत्व पर जोर देते हुए केंद्रीय राज्यमंत्री ने कहा, 'आप सभी ने प्रधानमंत्री के 'सबका साथ, सबका विकास, सबका प्रयास' के मंत्र के बारे में जरूर सुना होगा। आप देख सकते हैं कि ये गेम्स खेल मंत्रालय, भारतीय खेल प्राधिकरण, उत्तर प्रदेश सरकार का संयुक्त प्रयास हैं, सभी अधिकारियों, सहयोगी स्टॉफ के साथ-साथ आप सभी और आम जनता इसका पूरे उत्साह के साथ समर्थन कर रही है। सबके प्रयास का इससे बढ़िया उदाहरण क्या हो सकता है।'
खेलो इंडिया यूनिवर्सिटी गेम्स 2022 उत्तर प्रदेश , भारत की सबसे बड़ी मल्टी-स्पोर्ट्स यानी बहु-खेल प्रतियोगिता का तीसरा संस्करण है। प्रधानमंत्री श्री नरेन्द्र मोदी ने 25 मई, 2023 को वर्चुअली जुड़कर लखनऊ में आयोजित 70 मिनट के भव्य उद्घाटन समारोह के बीच उत्तर प्रदेश के मुख्यमंत्री श्री योगी आदित्यनाथ की मौजूदगी में आधिकारिक रूप से इन खेलों की शुरुआत की घोषणा की थी।
हालांकि ग्रेटर नोएडा के शहीद विजय सिंह पथिक  स्टेडियम में 23 मई, 2023 से कबड्डी के ग्रुप स्टेज के मैचों के साथ इन खेलों की प्रतियोगिताएं शुरू हो गईं थीं। इस खेलों का पहला स्वर्ण पदक आज आया, जब क्राइस्ट यूनिवर्सिटी बेंगलुरु के प्रतिभाशाली अनीश गौड़ा ने एसवीएसपी स्टेडियम में तैराकी में 400 मीटर फ्रीस्टाइल स्पर्धा जीती।